Osakeyhtiön hallituksen jäsenenä virkamies on henkilökohtaisessa juridisessa vastuussa yhtiölle, ja häntä koskevat samat henkilökohtaiset velvoitteet ja vastuut kuin muitakin jäseniä. Hallituspalkkiolla korvataan työmäärää ja hinnoitellaan yhtäläistä henkilökohtaista vastuuta. Hallituksen jäsenen on korvattava vahinko, joka on aiheutettu toimimalla huolellisuusvelvoitteen, osakeyhtiölain, yhtiöjärjestyksen tai muun säännöksen vastaisesti, joko tahallaan tai huolimattomasti. Valtio ei kanna eikä voi ottaa kannettavakseen tällaista hallituksen jäsenen henkilökohtaista taloudellista tai muuta korvausvastuuta jäsenen puolesta.
Hallitusjäsenyys ei ole virkatoimi vaan edustajantehtävä. Hallitustyöhön kuuluu paitsi kokouksiin valmistautumista ja kokouksia myös muita tehtäviä kuten erillishankkeita ja rekrytointeja. Hallituksen kokouksiin valmistautuminen hoidetaan työajan ulkopuolella, eikä se saa aiheuttaa haittaa omistajaohjauksen virkatehtävien hoitamiseen.
Jokainen hallituksen jäsen edustaa kaikkia omistajia, näin myös virkamiesjäsen.
Hallitusten jäsenet saavat hallitustehtävästä palkkion, joka on yhtiökokouksen hyväksymä. Palkkion maksaa yhtiö.